Минск (авионосен крайцер, 1975)

„Минск“ е тежък авионосен крайцер от Черноморския и Тихоокеанския флот (ВМФ на СССР), а по-късно от Черноморския флот (ВМФ на Русия). Регистриран като войскова част 69133. Кораб от проекта 1143.2. Разработен е в Невското проектно-конструкторско бюро под ръководството на главния конструктор А. В. Маринич. Вторият кораб в серията, със заводски № 102. При строителството му е отчетен опитът от построяването на ТАКР „Киев“ и са отменени редица ограничения на главния конструктор, в частност по спусковото му тегло. Строителство На 28 март 1972 г. е зачислен в списъците на корабите от ВМФ на СССР и на 28 декември е заложен в Черноморския корабостроителен завод № 444 в Николаев. На 30 септември 1975 г. корабът е спуснат на вода, като за разлика от ТАКР „Киев“ е с напълно монтирана по височина надстройка. Изпитания От 15 октомври 1977 до 18 февруари 1978 г. преминава швартовни изпитания. На 19 февруари за първи път на него е вдигнат Военноморският флаг на СССР. На 21 февруари корабът отплава за Севастопол, където след 3 дена започват заводските ходови изпитания. На 5 май започват държавните приемни изпитания, в хода на които са проведени стрелби от всички видове оръжие и са изпълнени контролни полети на корабната авиогрупа от вертолети и самолети. За първи път в СССР е построен корабът за комплексно снабдяване „Березина“, който преминава ходови изпитания паралелно с ТАВКР „Минск“. Отрабатва се процеса за предаване на гориво, вода и различни товари, включително и боеприпаси. През септември 1978 г. Държавната приемна комисия приема „Минск“ в състава на ВМФ на СССР. История на службата На 27 септември 1978 г. корабът влиза в строй и е временно зачислен в състава на 30-та дивизия противолодъчни кораби на Червенознаменния Черноморски флот. През ноември 1978 г. е включен в състава на Тихоокеанския флот. На 13 януари 1979 г. е включен в състава на 175-та бригада ракетни кораби на Червенознаменния Тихоокеански флот. В периода февруари – юли 1979 г. корабът извършва преход от Севастопол около Африка към Владивосток с посещения в Луанда, Мапуту, Порт Луи, Аден. Преходът на крайцера е в съпровождение на големите противолодъчни кораби „Ташкент“ и „Петропавловск“, ГДК „Иван Рогов“, а също така танкера за комплексно снабдяване „Борис Чиликин“. В Средиземно море „Минск“ се среща с еднотипния кораб „Киев“. На 3 юли 1979 г. „Минск“ пристига в залива Стрело́к. През тази година се възстановява след възникнал пожар на борда в Далекоизточния завод „Звезда“. През август 1980 г. крайцерът отплава за демонстрация на флага в Южнокитайско море, тъй като по това време между Тайланд и Камбоджа избухва граничен конфликт. На обратния път крайцерът, през есента на 1980 г., посещава порт Камран, Виетнам. Веднага със своето завръщане крайцерът, през октомври 1980 г., влиза за модернизация, която продължава до август 1982 г. в „Далзавод“. След края на модернизацията „Минск“ отплава в Южнокитайско море, посещава Камран, а нататък прави преход към Индийския океан и официална визита Мумбай през декември 1982 г., където приема официална делегация начело с министъра на отбраната на Индия. За гостите са изпълнени демонстрационни полети от палубата на крайцера. Новата 1983 година екипажът на „Минск“ посреща на рейда на Аден, отново завръщайки се при бреговете на Йемен. Според резултатите на отминаващата 1982 г. крайцерът е признат за най-добър кораб на Тихоокеанския флот. В периода 1986 – 1988 г., като старши помощник на командира на кораба, а от 1990 до 1992 г. и като командир на кораба, на „Минск“ служи Владимир Висоцки, бъдещ адмирал и главнокомандващ на ВМФ на Русия от 2007 до 2012 г. През юли 1986 г. посещава порт Уънсан На 1 февруари 1990 г., по време на престой на рейдова бочка в района на Владивосток, поради разхерметизиране на противопожарната система са наводнени няколко помещения в носовата част на кораба, което налага агрегатна замяна на част от оборудването. От началото на 1991 г. започва подготовката на ТАКР „Минск“ за преход до Черноморския корабостроителен завод в Николаев за неотложен среден ремонт, който така и не е извършен поради политическите и икономически проблеми, които възникват с разпадането на СССР. Крайцерът е оставен да стои в залива Постовая, град Советская Гаван. През 1993 г. е взето решение за разоръжаването на кораба, изключването му от състава на ВМФ на Русия и предаването му в ОФИ за демонтаж и реализация. През август 1994 г. след тържественото спускане на Андреевския флаг екипажът на кораба е разформирован. На 6 октомври 1994 г. между Министерство на отбраната на РФ и южнокорейската компания „Янг Дистрибюшън Къмпани“ (Young Distribution Corp) при посредничеството на фирмата „Компас“ са сключени контрактите 148/8/11014051 и 148/8/11014049, в съответствие с които са продадени ТАВКР „Минск“ и „Новоросийск“, за 4,583 милиона и 4,314 милиона щатски долара, съответно. Използване на кораба след отписването от флота Корабът е отбуксиран в Южна Корея за разкомплектоване на неговия корпус за скрап в края на 1995 г. По-късно корабът е препродаден на китайската компания Minsk Aircraft Carrier Industry Co Ltd. а 5 млн. долара и в 1998 г. е отбуксиран в в Шънджън, където преминава ремонт и преоборудване. През 2000 г. се състои тържественото отваряне на музейния комплекс „Minsk World“. На 22 март 2006 г. корабът е изнесен за продан на търг, но не се намират купувачи. На 31 май 2006 г. корабът отново е на търг и е продаден за 128 милиона юана. До февруари 2016 г. тематичният парк Minsk World, създаден на базата на кораба, се намира в Шънджън. След това паркът е закрит, а корабът е отбуксиран в Джоушан за ремонт с цел да бъде преместен в нов тематичен парк в Нантун. Понастояще време се реже за метал, засега само отвътре. Може да се види в река Яндзъ при влизането в града. На 16 август 2024 г. на борда на „Минск“ избухва пожар. Към вечерта голяма част от кораба е обхваната от пламъци. Пожарът продължава до сутринта. Източници Литература Бабич В. В. Наши авианосцы на стапелях и в дальних походах. Николаев, Атолл, 2003, 544 с., 461 илл. с. ISBN 966-7726-69-X. Бородавкин А. Н. Авианосец Советского Союза „Минск“. – СПб.: СПМБМ „Малахит“, 2008. – 365 с. – ISBN 978-5-903379-07-1. Служба тяжёлых авианесущих крейсеров проекта 1143, 1143.2, 1143.3, 1143.4 („Кречет“). Армии и Солдаты. Военная энциклопедия armedman.ru. Крылья над морем / Авиация и космонавтика 2008 02 Крылья над морем / Авиация и космонавтика 2008 03 Външни препратки KIEV class heavy aircraft carrying cruisers (project 1143) (1975 – 1982) Архив на оригинала от 2019-03-17 в Wayback Machine. ((en)) Проекты ТАКР – 1143 – КИЕВ. МИНСК. Проект ТАКР – 11433(1433М) – НОВОРОССИЙСК. – Архив – Подробные описания. ((ru)) Проект ТАКР – 11433(1433M) – НОВОРОССИЙСК. – Архив – Подробные описания. ((ru)) Проект ТАКР 1143.4 – БАКУ – АДМИРАЛ ГОРШКОВ Архивн. – Подробное описание проекта. ((ru)) ТАКР „Минск“ на страничке „Современная авиация России“ ((ru)) „Минск“ на Google Maps "Bids fall short for ex-Soviet aircraft carrier" ((en)) MaritimeQuest Minsk pages ((en)) Exploring Minsk interior (2023) ((en)) В Общомедия има медийни файлове относно Минск (авионосен крайцер, 1975) В Общомедия има медийни файлове относно Minsk World